kardosdrur/scandi-wiki huggingface dataset:
Tutl

Tutl (tidligere stavet TUTL) er et pladeselskab på Færøerne, der blev grundlagt i 1977 af den danske jazzmusiker og komponist Kristian Blak. Det "legendariske label" er anerkendt for at have givet mange færøske musikere deres internationale gennembrud, og "har spillet en meget stor rolle i at give øgruppens musikere mulighed for at indspille og udgive deres musik".

Historie 
Tutl betyder at hviske eller hvisle på færøsk; i udlandet, er selskabet den nok bedst kendte udgiver og distributør af færøsk musik. al omtale af færøske musikere i World Music guiden (fra forlaget Rough Guides) er f.eks. udgivet af "the main Faroese record company, Tutl." Førende færøske musikere og grupper som Teitur Lassen, Eivør Pálsdóttir, Høgni Lisberg, Guðrið Hansdóttir, Knut Háberg Eysturstein og Týr begyndte deres karriere i Tutl, og Blaks eget jazzband Yggdrasil foretager alle deres indspilninger på Tutl.

I 2008 indgik Tutl et samarbejde med The Rocking Factory, en organisation med base i Bruxelles (nu Hamborg),, der har til formål at repræsentere og fremme musik fra nordiske lande på det europæiske fastland. Udover distribution, er The Rocking Factory også forpligtet til at hjælpe Tutl-kunstnere med at arrangere turnéer.

Referencer

Eksterne henvisninger 
 tutl.com
 The Rocking Factory

Musik fra Færøerne
Pladeselskaber
Etableret i 1977
Timmaspe

Timmaspe er en kommune og en by i det nordlige Tyskland, beliggende i Amt Nortorfer Land i den sydøstlige del af Kreis Rendsborg-Egernførde. Kreis Rendsborg-Egernførde ligger i den centrale del af delstaten Slesvig-Holsten.

Geografi 
Timmaspe ligger omkring 8 km nordvest for Neumünster og 4 km sydøst for Nortorf vest for Bundesautobahn 7 og ved den tidligere Bundesstraße 205 mod Rendsborg.

Eksterne kilder/henvisninger 

 Kommunens side  på amtets websted.
 Statistikamt Nord – Bevölkerung der Gemeinden in Schleswig-Holstein 4. Quartal 2013 (XLSX-Data) (Fortschreibung auf Basis des Zensus 2011)

Kommuner i Slesvig-Holsten
Byer i Slesvig-Holsten
Byer i Kreis Rendsborg-Egernførde
Yggdrasil (band)

Yggdrasil er en folkemusikgruppe fra Færøerne. Gruppen blev dannet i 1981 af ti færøske og danske musikere. Hovedmanden var komponisten og pianisten Kristian Blak, der har skrevet det meste af gruppens materiale. Gruppen spiller etnisk musik som færøske ballader, hymner og inuitmusik kombineret med jazzelementer. Navnet kommer fra verdenstræet Yggdrasil i nordisk mytologi. Helt fra begyndelsen har Yggdrasil inkluderet musikere fra andre lande, som har en varieret musikalsk baggrund, primært i jazz, men også i etnisk musik, folk, rock og klassisk musik.

De fleste værker er blevet skabt i forbindelse med andre former for kunst: poesi, ballet, opera - eller i nogle tilfælde, med naturen (koncerter i havets huler). Kompositionerne bruger ideer og temaer fra etnisk materiale fra det nordatlantiske område, såsom billedkunst, færøske ballader, salmer og rim, inuitsange eller shetlandsk folkemusik. Improvisation fylder en stor del i fortolkningen og spænder fra freestyle og etno-jazz til klassisk og verdensmusik.

Bandmedlemmer 
 Tore Brunborg - saxofon
 Villu Veski - saxofon
 Anders Hagberg - fløjte
 Kristian Blak - piano
 Eivør Pálsdóttir - sang
 Kári Sverrisson - sang
 Anders Jormin - bas
 Mikael Blak - bas
 Heðin Ziska Davidsen - guitar
 Brandur Jacobsen - trommer

Diskografi 
 Den Yderste Ø (1981)
 Heygar og Dreygar og The Four towers (1983/84)
 Brøytingar (1988)
 Ravnating (1991)
 Drangar og Concerto Grotto (1995)
 Yggdrasil (2002)
 Live in Rudolsstadt (2004)
 Úr Holminum (2004)
 The Tübingen Concert (2 DVD, 2005)
 Risastova (2006)
 Askur (2 CD, 2007)

Referencer 

Musikgrupper fra Færøerne
Etableret i 1981
Amulet (album)

Amulet er et studiealbum af den danske sanger, sangskriver og musiker Lars Lilholt, der udkom den 2. oktober 2015 på Universal. Det er Lilholts første studiealbum i eget navn siden Nefertiti (2003). Amulet er ifølge Universal inspireret af bands som Mumford & Sons og Noah And The Whale samt Lilholt fra 70'erne og starten af 80'erne. Om albummet har Lilholt udtalt: "Amulet er et enkelt contemporært folk-rockalbum med tekster der kredser om nærhed og forgængelighed. Det lyder som en moderne udgave af den musik jeg spillede i mine helt unge år. Og det hele hænger sammen med de arrangementer jeg lavede til Toppen af Poppen 2015."

I december 2015 modtog albummet guld for 10.000 solgte eksemplarer.

Spor

Hitlister

Ugentlige hitlister

Årslister

Certificeringer

Kilder

Album fra 2015
Lars Lilholt-album
Warder (Kreis Rendsburg-Eckernförde)

Warder er en by og kommune i det nordlige Tyskland, beliggende i Amt Nortorfer Land i den sydøstlige del af Kreis Rendsborg-Egernførde. Kreis Rendsborg-Eckernförde ligger i den centrale del af delstaten Slesvig-Holsten.

Geografi 
Warder er beliggende omkring 15 km nord for Neumünster, 17 km sydøst for Rendsborg og 19 km sydvest for Egernførde i Naturpark Westensee. Bundesautobahn 7 fra Neumünster mod Rendsborg går gennem Warder. I kommunen findes Alt Mühlendorf og Seehof.

Kommunen ligger ved Wardersee og Brahmsee, som begge er omgivet af fritidshuse.

Eksterne kilder/henvisninger 

 Kommunens side  på amtets websted.
 Statistikamt Nord – Bevölkerung der Gemeinden in Schleswig-Holstein 4. Quartal 2013 (XLSX-Data) (Fortschreibung auf Basis des Zensus 2011)

Kommuner i Slesvig-Holsten
Byer i Slesvig-Holsten
Byer i Kreis Rendsborg-Egernførde
Wałbrzych

Wałbrzych (tysk Waldenburg, tjekkisk Valdenburk) er en by i det sydvestlige Polen ved floden Pełcznica. Den ligger i Województwo dolnośląskie og har en befolkning på  (2006). Schlesiens største slot, Książ, befinder sig indenfor bygrænsen til Wałbrzych.

Noter 

Byer i Polen
Lænestol

Lænestol er en stol, der typisk er en magelig stol med polstret sæde, armlæn og høj ryg. Lænestolen kan have tilknyttet fodskammel.
Lænestole kan være drejelige eller med faste ben.

Eksempler på lænestole er designeren Arne Jacobsens Ægget og den lavryggede Svanen, Jaime Hayóns RO Lænestol og Hans Wegners Bamsestolen.

Stole
FGU Aarhus

FGU Aarhus er en skole i Aarhus, der tilbyder forberedende grunduddannelse (FGU). Skolen har afdelinger i Egå, Skejby og Aarhus midtby.

FGU Aarhus er en sammenlægning af flere tidligere produktionsskoler, herunder Århus Produktionsskole, som var beliggende på Olof Palmes Allé 39 i Aarhus N, hvor den ene afdeling også har til huse i dag. Den blev grundlagt i 1994 og forstander er Claus Bentsen. Skolen havde omtrent 200 elever og 30 medarbejdere pr. 2015. I dag har de tre skoler tilsammen ca. 600 elever. 

FGU Aarhus er en skole for
 unge under 25 år
 som har opfyldt undervisningspligten
 som endnu ikke har taget en ungdomsuddannelse
 og som har brug for tid til afklaring

Skolen tilbyder såvel almen undervisning som undervisning med udgangspunkt i praktisk arbejde og produktion. Derfor består skolen af mange forskellige linjer, men der undervises også i dansk og matematik. Et forløb på FGU kan højst vare 2 år, og eleverne får løn for at gå på skolen. Det er ikke en kompetencegivende uddannelse, men et skoleforløb, der har til formål at gøre unge klar til at tage en ungdomsuddannelse.

Referencer 

Uddannelse i Aarhus
Styrelsen for Patientsikkerhed

Styrelsen for Patientsikkerhed er en institution under Sundheds- og Ældreministeriet. Den er oprettet 8. oktober 2015 og er en sammensmeltning af den tidligere styrelse Patientombuddet og tilsynsområdet fra Sundhedsstyrelsen. Styrelsen blev etableret for at sikre patientsikkerheden i Danmark ved at blive bedre til at identificere risikoområder i sundhedsvæsnet. Styrelsens hovedopgave er at føre tilsyn med danske sundhedspersoner og sundhedsvæsnet, udstede autorisationer til sundhedspersoner samt varetage smitteopsporing og sundhedsfaglig rådgivning af andre myndigheder.

I forbindelse med anden del af regeringens plan om udflytning af statslige arbejdspladser, blev det besluttet at udskille dele af Styrelsen for Patientsikkerhed i en ny styrelse, Styrelsen for Patientklager med hovedsæde i Århus.

Organisation

Tilsyn og Rådgivning 
Området fører tilsyn med danske sundhedspersoner og sundhedsvæsnet, foretager retslægelige ligsyn, foretager smitteopsporing og yder sundhedsfaglig rådgivning til andre myndigheder som en del af sundhedsberedskabet.  Denne del varetages af Tilsyn og Rådgivning i Styrelsen for Patientsikkerhed og landslægen på Færøerne.

Autorisationer 
Tildeler (og fratager) autorisationer til sundhedspersoner i den danske sundhedssektor.

Læringsenhed 
Læringsenheden under Patientombuddet varetager den centrale administration af rapporteringssystemet for utilsigtede hændelser i sundhedsvæsenet (DPSD). Denne læringsenhed modtager på nationalt niveau de rapporterede hændelser og gennemgår og formidler viden herfra tilbage til sundhedsvæsenet.

International sygesikring 
International Sygesikring vejleder om rettigheder til sygehjælp efter dansk lovgivning, EU-regler og andre internationale aftaler om sygesikring under midlertidige ophold eller bopæl i EØS-lande og Schweiz mv.

Ledelse

Direktører
 Anne-Marie Vangsted 2015-2020
 Anette Lykke Petri 2020-

Adresse
Styrelsens hovedsæde er placeret i en bygning på Islands Brygge, der tidligere rummede dele af den nu nedlagte sojakagefabrik.

Kilder 

Sundheds- og Ældreministeriet
Etableret i 2015
Sundhedsvæsen i Danmark
Patientsikkerhed
Danske styrelser
Where the Storm Meets the Ground

Where the Storm Meets the Ground er debutalbummet af den danske rockgruppe The Storm, der udkom i januar 2008 på gruppens eget selskab WR Production.

GAFFAs anmelder gav albummet 2/6 stjerner, og det debuterede som #2 på Hitlistens albumliste, som var den højeste placering det nåede inden det røg ud efter 20 uger. "Drops In The Ocean" toppede som #5 på Tracklisten og "Lullaby" nåede #20.

Spor 
 "Drops In The Ocean" - 5:21
 "Lullaby" - 3:32
 "Hold This Heart Together" - 4:34
 "Beauty Of Small Things" - 4:15
 "The Table's Turning" - 5:13
 "Friendly Advise" - 3:53
 "Caught Sleeping" - 5:10
 "Everchanging" - 5:26
 "Where The Storm Meets The Ground" - 3:18
 "Lay Down Your Head" - 6:22
 "Tired Of Waiting" - 4:02
 "Sweet Remarque" - 3:56

Referencer

Eksterne henvisninger 

Debutalbum fra 2008
The Storm-album
Den tunesiske kvartet for national dialog

Den tunesiske kvartet for national dialog (Tunisian National Dialogue Quartet) er en gruppe af fire tunesiske organisationer som arbejder for at indføre og sikre et stabilt demokrati efter jasminrevolutionen i 2011. Kvartetten blev dannet i december 2013 da demokratiseringsprocessen i Tunesien risikerede at falde sammen på grund af politiske mord og omfattende social uro i landet.

Kvartetten består af fire organisationer fra forskellige sektorer og med forskellige prioriteter: arbejdsliv og velfærd, retstatsprincipper og menneskerettigheder:
 Fagforeningen Union Générale Tunisienne du Travail (UGTT)
 Arbejdsgiverorganisationen Union Tunisienne de l’Industrie, du Commerce et de l’Artisanat (UTICA)
 Menneskerettighedsorganisationen La Ligue Tunisienne pour la Défense des Droits de l’Homme (LDTH)
 Den nationale advokatforening Ordre National des Avocats de Tunisie.
Kvartetten blev tildelt Nobels fredspris 2015 "for dens afgørende bidrag til opbygningen af et pluralistisk demokrati i Tunesien i kølvandet på jasminrevolutionen 2011".

Kilder 

Etableret i 2013
Tunesiens politik
Nobelprismodtagende organisationer
Modtagere af Nobels fredspris
Nobelprismodtagere fra Tunesien
MGP 2016

MGP 2016 var den 16. årlige MGP-sangkonkurrence for håbefulde sangere i alderen 8 til 15 år, afholdt i Forum Horsens i Horsens den 20. februar 2016. Arrangementet var et MGP, et melodigrandprix for børn, og ti sange dystede om at vinde konkurrencen. Den var opbygget med to runder, hvor seerne i første runde bestemte, hvilke tre sange der gik videre til superfinalen, hvor de tre finalister endnu en gang skulle fremføre deres sange. Vinder blev Ida og Lærke med deres sang "Bar' for vildt".

De ti finalister var blevet afsløret den 15. januar 2016.

Værterne var Joakim Ingversen og Sofie Østergaard.

Deltagere

Superfinale 
I superfinalen skulle de tre mest populære fra første runde synge igen, og seerne stemte endnu engang, hvorved konkurrencens vinder blev fundet.

Referencer 

2016
Begivenheder i 2016
Forår (maleri)

I maleriet Forår fra 1895 har L.A. Ring skildret Sigrid Kähler og hendes yngre søster Ebba på 15 år. De to piger står i en havegang i Næstved. Maleriet markerer et vendepunkt i Rings liv både på det kunstneriske og det personlige plan. Under udførelsen af maleriet blev Sigrid Kähler og Ring forelsket i hinanden, hun var 21 og han 41 år. De blev gift sommeren efter.

I årene efter ægteskabet indtræder der nogle lysere toner og motiver i Rings maleri. Men i Forår er der stadig en snert af melankoli, Sigrid kigger sørgmodigt skråt ned.

Maleriet betrages som et af de vigtigste fra Rings hånd. Ring arbejdede på maleriet gennem længere tid. Han arbejdede med et fotografisk forlæg af Ebba og Sigrid i den position han ønskede, men havde dem indkaldt til justering af portrætterne, tøjet og farverne.

Modtagelse 
Maleriet blev udstillet første gang i 1896 på Charlottenborgs Forårsudstilling, hvor det vakte opsigt. Ring fik Akademiets Årsmedalje for det ved den lejlighed. Karl Madsen fremhævede det i tidsskriftet Tilskueren som et virkelig godt billede.

I 1897 blev billedet vist på en udstilling i Dresden. I 1900 kom det på Verdensudstillingen i Paris, hvor Ring modtog en bronzemedalje. Han havde fire malerier med på udstillingen.

Kunstforeningen havde en retrospektiv udstilling af Rings værker. Axel Holck skrev i tidsskriftet Kunst, at Forår nu anses for et hovedværk i dansk kunst.

Forstudier 
På maleriet Lampelys. Interiør med kunstnerens hustru fra 1898 ses bag Sigrid Kähler en skitse af haveanlægget, som indgår i maleriet Forår. Haven er fra Rudolf Bertelsens have i Næstved.

Maleriet er en allegori med symboler på livet fra start til slut. Til venstre unge træer og blomster, i midten to unge mennesker: Ebba, barnet, og Sigrid, den unge voksne. Til højre det ældede træ, som slutter ringen. Med dette maleri bevæger Ring sig væk fra den rene realisme og nærmer sig symbolismen, her ses en blanding af begge dele.

Året efter lavede Harald Slott-Møller et maleri i familie med med Rings Forår, Slott-Møllers hedder Foråret - også en allegori.

Proveniens 
Som rådgiver for Heinrich Hirschsprung foreslog kunsthistorikeren Emil Hannover Hirschsprung at købe maleriet Forår, men Hirschsprung havde ikke travlt og havde desuden også I havedøren, Kunstnerens hustru i kikkerten. I 1902 blev Forår dog indkøbt til Hirschsprungs Samling, og i 1924 købte Statens Museum for Kunst I havedøren, Kunstnerens hustru.
Forår er stadig i Den Hirschsprungske Samling.

Eksterne henvisninger og kilder 

 Henrik Wivel om "Forår. Ebba og Sigrid Kähler" (1895) af L.A. Ring på youtube

Malerier fra 1895
Malerier af L.A. Ring
Malerier fra Den Hirschsprungske Samling
Aziz Sancar

Aziz Sancar (født 8. september 1946 i Savur) er en tyrkisk-amerikansk biokemiker og molekylærbiolog, der blandt andet har specialiseret sig i reparation af DNA-fejl og cellecyklus-checkpoints. Han er professor i biokemi ved University of North Carolina at Chapel Hill.

Sammen med sin hustru Gwen, der også er professor i biokemi ved UNC, står han bag Aziz and Gwen Sancar Foundation, som er en non-profitorganisation, der skal fremme tyrkisk kultur og støtte tyrkiske studerende i USA.

Karriere 
Aziz Sancar stammer fra det sydøstlige Tyrkiet som søn af ikke-boglige forældre, der lagde vægt på, at deres børn fik en uddannelse. Sancar tog sin kandidatgrad fra Istanbul Universitet i 1969, og i 1977 tog han en ph.d. fra Univerity of Texas at Dallas. Han er nu professor på UNC i Chapel Hill, North Carolina. Han har gennem mange år forsket i fotolyase, enzymer til reparation af DNA. For dette arbejde modtog han ammen med Tomas Lindahl og Paul L. Modrich i 2015 nobelprisen i kemi for "mekanistiske studier af, hvordan DNA repareres i kroppen".

Referencer 

Nobelprismodtagere i kemi
Nobelprismodtagere fra USA
Nobelprismodtagere fra Tyrkiet
Biokemikere
Giber Ringvej

Giber Ringvej (også kendt som Bering-Beder Vejen) er en kommende omfartsvej og ringvej der vil komme til gå syd om Aarhus. Vejen bliver en del af den fremtidige tredje ringvejsforbindelse der skal gå rundt om Aarhus, og som også omfatter Djurslandmotorvejen, og Østjyske Motorvej. Vejen vil gå fra Kolt over Hasselager og Tranbjerg til Beder-Malling, og skal være med til at lede tung trafik syd om Aarhus og aflaste det øvrige overordnede vejnet, samt give en mere ligelig fordeling af trafikbelastningen på de sydlige indfaldsveje.

Den 13. maj 2016 besluttede Aarhus Kommune at linjeføringen ville blive den nordligste linjeføring af de tre forslag der har været i spil. Den kommer til gå syd om Tranbjerg og Mårslet, hvilket bringer den tæt på disse bebyggede områder. Mellem Hasselager og Tranbjerg vil vejen være en 2+1-vej; resten vil være tosporet. 

Vejen kommer til at koste ca. 500 millioner kr. og forventes færdig i 2022..

7.12.2022 blev første fase indviet. Der forventes dog indtil videre stadig at være nogen kødannelse i myldretiderne. Afslutningen af det endelige projekt (med bl.a. tilslutning til motorveje) forventes i 2024. (Kilde: TV2 Østjylland).

Kilder 

Gader i Aarhus
Omfartsveje i Danmark
Leah Donde

Leah Donde (født 1992 i København) er en dansk atlet som blandt andet har vundet tre danske holdmesterskaber og ungdoms-DM på 800 meter i 2008. 

Hun har løbet for tidligere for Sparta Atletik og er i dag medlem af NBRO Running i København.

Meriter

Danmarksmesterskaber 
  2007 hold,  Sparta Atletik
  2008 hold,  Sparta Atletik
  2009 hold,  Sparta Atletik
  4 x 800 meter 2010,  Sparta Atletik
  4 x 800 meter 2011,  Sparta Atletik

Ungdosmesterskaber
  2008 800 meter.

Internationelle mesterskaber
 Deltog i Europamesterskabet for hold på 800 og 3000 meter i 2008. 
 Deltog i Europamesterskabet i cross for juniorer 2011. 
 Deltog i det Nordiske mesterskabet i cross 2008, 2009.

Eksterne henvisninger 
 Leah Dondes personlige hjemmeside 
 Statletik-profil

Noter 

Atleter fra Sparta Atletik
Atleter fra NBRO Running
Mellemdistanceløbere fra Danmark
Langdistanceløbere fra Danmark
Giuseppe Porta

Giuseppe Porta, kaldet il Salviatino efter læreren Francesco Salviati, (født 1520 i Castelnuovo di Garfagnana, død 1575 i Venedig) var en italiensk maler og træskærer. 
 
Porta uddannedes i Rom, Firenze, Bologna og Venedig. Her virkede han atter i sin sidste levetid under Tiziansk indflydelse og skabte dekorative arbejder for Dogepaladset, Marcusbiblioteket, forskellige kirker; i Padova, hvortil han var knyttet 1541—52, udførte han i Palazzo Selvatico scener fra Johannes Døberens historie. Værker af Porta ses i Venedigs akademi, galleriet i Dresden (Kristus begrædt af engle, Den hellige Katharinas trolovelse), Stockholms Nationalmuseum (Danaë og guldregnen) m. v.

Kilder 

 

Malere fra Italien
Italienere i 1500-tallet
Tommaso Salvini

Tommaso Salvini (født 1. januar 1829 i Milano, død 31. december 1915 i Firenze) var en italiensk skuespiller.

Salvini var barn af skuespillere og begyndte purung sin teaterbane som deklamerende romantiker uden at vinde frem i første række, men brød så — efter i en periode af have tilhørt privatlivet — med al konvention i sit spil, hvis virkninger nu beroede på fortættet lidenskab og spændstig energi i diktionen. Han gik nu fra sejr til sejr; Hamlet, Kong Lear, Romeo hørte med til hans repertoire, og navnlig blev hans fremstilling af Othello berømt, da han fra midten af 1860'erne optrådte på de store verdensteatre i Europa og Amerika (til Norden kom han aldrig), hvor alle bøjede sig for temperamentet og det dybt alvorlige i hans kunst. Trods den bestandige omflakken bevarede han den geniale magtfuldkommenhed i sit spil; Zola hilste ham som en forkynder af naturalismen, og Adelaide Ristori regnede ham for Italiens ypperste skuespiller. Ved en mindeforestilling for hende 1906 optrådte Salvini sidste gang, og da han fejrede sin 80-års dag, tildelte regeringen ham en medalje med indskriften: "Tommaso Salvini, en ære for den dramatiske kunst og for Italiens navn". Han udgav 1895 i Milano Ricordi, aneddoti ed impressioni. Sønnen Gustavo Salvini og sønnesønnen Alessandro Salvini var kendte skuespillere i Italien.

Kilder 

 

Teaterskuespillere fra Italien
Italienere i 1800-tallet
Italienere i 1900-tallet
Personer fra Milano
Antonio Salviati

Antonio Salviati (født 18 marts 1816 i Vicenza, død 25 januar 1890 sammesteds) var en italiensk mosaikkunstner.

Det skal være læsningen af George Sands Les maîtres mosaïstes i forbindelse med studier af gammel mosaikkunst på en rejse til Rom 1859, der bevirkede, at han svigtede juraen (han havde uddannet sig til advokat i Padova) og helligede sig den opgave at fremelske den særlig i Venedig i fordums tid blomstrende glasmosaikindustri.

I 1860 grundede han en fabrik på øen Murano, og to år efter vandt hans første arbejder ry på verdensudstillingen i London. 
Bestillinger strømmede ind, og han udvidede fabrikken til også at omfatte genfremstillingen af de berømte venetianske glas fra 16.—17. århundrede. I 1877 trak Salviati sig tilbage fra fabrikken, som ti år før var overgået til et aktieselskab med ham som direktør, og helligede sig senere restaureringen af gamle mosaikker.

Blandt de mere kendte arbejder, udførte af Salviati og hans værksted, nævnes restaureringen af mosaikkerne i San Marco i Venedig (hans første større arbejde), arbejder for katedralen Sankt Paul i London, slotskapellet i Windsor, parlamentshuset i London, mange engelske kirker, den ægyptiske vicekonges palads, den store opera i Paris, domkirken i Aachen, Siegesdenkmal i Berlin med mere.

Kilder 

 

Kunstnere fra Italien
Italienere i 1800-tallet
Carlo Salvioni

Carlo Salvioni (født 3. marts 1858 i Bellinzona, død 21. oktober 1920 i Milano) var en italiensk sprogforsker. 

Han studerede først medicin og filologi i Basel og fortsatte dernæst de filologiske studier i Leipzig, hvor han tog doktorgraden med en afhandling om La fonetica del dialetto moderno della città di Milano. Efter at have været privatdocent i Turin, blev han 1890 professor i indoeuropæiske sprog ved universitetet i Pavia og 1902 Ascolis efterfølger ved universitetet i Milano. Salvioni har især beskæftiget sig med italienske dialekters fonetik, morfologi og ordforråd, og hans fleste arbejder behandler det norditalienske (særlig lombardiske) og rætoromanske område. I en række afhandlinger mellem 1905 og 1915 beskæftiger han sig dog også med dialekterne på Korsika og Sardinien. 

Han var vicepræsident ved Istituto Lombardo, og i dette videnskabelige selskabs Rendiconti og i Archivio glottologico, hvis betydeligste medarbejder han i mange år var, findes en stor del af hans arbejder, som: Saggi intorno ai dialetti di alcune vallate all' estremità settentrionale del Lago maggiore (Archivio glottologico IX); Annota zioni sistematiche alle antiche scritture lombarde (sammesteds XII, XIV); Dialetto di Poschiavo (Rendiconti dell'Istituto lombardo XXXIX); Sul dialettò milanese arcaico (sammesteds 1919); Spigolature siciliane (sammesteds XL—XLIII), Osservazioni sull'antico vocalismo milanese (Miscellanea Rajna), osv. 

I 1907 planlagde han det store værk Vocabolario della Svizzera italiana, som skulle samle og udgive hele det dialektale ordforråd i Schweiz og bevare dialekterne mod forglemmelse. Ved hjælp af så udmærkede medarbejdere som Guarnerio og Merlo, skred værket frem trods  krigen. Salvionis unge søn, som han havde håbet skulle fuldende hans værk, døde dog sammen med sin broder i krigen. 

Han havde desuden planlagt og samlet materiale til flere forskellige arbejder, som ikke blev fuldendte; således blandt andet et etymologisk leksikon over italienske dialekter. Som forarbejder hertil udkom: Postille italiane e ladine al vocabolario romanzo (Revue de dialectologie romane IV og V) og Di qualche criterio dell’indagine etimilogica (1905), der klarlægger, hans synspunkter.

Kilder 

 

Filologer fra Italien
Italienere i 1800-tallet
Italienere i 1900-tallet
Faglitterære forfattere fra Italien
Italiensksprogede forfattere